Ordenadôr

Un ordenadôr (clamât ancje computer dal inglês) al è un dispositîf fisic basât su la idee de Machine di Turing. Un ordenadôr al è doprât par calcui e operazions che si puedin dâ in tiermins numerics o logjics; al è formât di components che son bogns di fâ robis facilis, ma che metûts dongje a puedin fâ operazions plui complicadis.

 Gjenars 

Al di di vuê si cjatin tancj gjenars di ordenadôrs, di chei che a controlin i assensôrs a chei (servidôrs) che nus lassin navigâ su la rêt di Internet.

 Ordenadôr centrâl (mainframe computer) 
I ordenadôrs centrâi a son machinis cun une vore di potence di calcul. Al dì di vuê a son pôc plui grandis dai ordenadôrs di cjase, ma son tancj plui costosis e, date la lôr velocitât, a son utilizadis dome in scuelis o grandis aziendis.
 Miniordenadôr (minicomputer) 
La peraule e je stade cugnade intai agns '60, par identificâ une famee di machinis un pôc plui piçulis des mainframes e indreçadis a aziendis di mediis dimensions. Al dì di vuê si preferìs clamâju stazions di lavôr (workstation).
 Microordenadôr (microcomputer) 
A son i prins ordenadôrs par ûs personâl, di cost avonde ridot e vendudis intai agns '70. A jerin destinadis a utents cuntune buine cognossince di informatiche, parvie de dificile utilizazion.
 Ordenadôr dumiesti (home computer) 
A son i sucessôrs dai microordenadôr, prime de rivade dai ordenadôrs personâi. L'ordenadôr dumiesti plui vendût al è stât il Commodore 64.
 Ordenadôr personâl (personal computer) 
Al è un microordenadôr di nivel economic destinât al ûs di une sole persone. Al à une potence di calcul superiôr al ordenadôr dumiesti, che e si confâs par un ûs didatic o di lavôr.

 Components 
I elements fondamentâi a son la CPU (o microprocessôr) e la memorie, che e pues jessi temporanie (RAM) o permanente (ROM, PROM, EPROM, EEPROM). Inte memorie permanente a son memorizadis lis informazions par eseguî il prin program cuant che si invie l'ordenadôr.

Par relazionâ cul difûr, l'ordenadôr al à bisugne di interfacis par colegâ periferichis: lis interfacis plui comuns a son chês par zontâ tastieris, visôrs o stampantis.

Datis sui components intun ordenadôr:
 Alimentadôr 
Al è l'imprest che ricêf la curint de linie eletriche (o de batarie) e la distribuìs a ducj i components de machine.

 Schede mari 
La schede mari e je il component principâl dal ordenadôr: si trate di un circuit stampât dulà che e passin dutis lis informazions di elaborâ. La schede e je proviste di logaments par zontâ i components principâi (CPU, RAM e EEPROM) e di sfesis di espansion; e je ancje proviodude di interfacis par leâ lis periferichis.

 CPU 
La CPU e je il cûr dal sisteme, dulà che a son eseguidis dutis lis operazions di calcul: e je clamade ancje il processôr o microprocessôr.

Il processôr al è formât da une unitât centrâl clamade core, formade da milions di transistors.

 Memorie 
Lis memoriis des ordenadôrs a contegnin a puedin jessi di putrops tips: 
 RAM: al è l'acronim di Random Access Memory, ossie Memorie a acès casuâl, une memorie une vore rapide, dulà che son contignudis i dâts des programs in esecuzion. La RAM e piert lis informazions che e conten cuant che no je plui alimentade.

 ROM: al è l'acronim di Read Only Memory, Memorie di sole leture; e je une memorie no volatil, usade tipichementri par conservâ lis istruzions di inviament dal ordenadôr. 

 Memorie di masse: e je une memorie no volatil, dulà che si cjatin ducj i dâts e i programs che e varan di jessi cjariâts inte memorie centrâl. I sopuartis di memorizazion puedin jessi nastris (simpri mancul usâts), discs fis o discs otics.

 Bus di sisteme 
Par permeti al ordenadôr di lei e di scrivi informazions, fâ i calcui e par comunicâ cun dutis lis periferichis dal sisteme, i dâts e i controi a àn di jessi trasferîts par vie des bus di sisteme. I bus a son di trê cualitâts:

 Bus direzions
 Bus dâts
 Bus di control

Lis periferichis a puedin jessi leadis par vie des sfesis di espansion o par vie des interfacis.

 Viôt ancje 
 Informatiche
 Surîs (ordenadôr)

 Leams 

Categorie:Informatiche